**Dansk Selskab for Pædiatrisk Fysioterapi**

**Vedtægter**

**1. Navn:**

Dansk Selskab for Pædiatrisk Fysioterapi

**2. Formål:**

Dansk Selskab for Pædiatrisk Fysioterapi har til formål at danne organisatorisk ramme om specialet i pædiatrisk fysioterapi med henblik på at styrke de faglige miljøer og bidrage til at realisere visionen om specialiseret og evidens baseret fysioterapi indenfor området.

Gennem at:

* Forestå̊ kompetenceudvikling og styrkelse af medlemmernes faglige viden og ekspertise indenfor fysioterapeutfaglige specialer og fagområder.
* Koordinere med andre specialebærende faglige selskaber og faglige selskaber via Dansk Selskab for Fysioterapi, således at faglige selskaber for fysioterapi trækker i samme retning, videndeler, udnytter hinandens ressourcer og etablerer fælles funktioner, hvor dette er formålstjenligt.
* Varetage medlemmernes faglige interesser og repræsenterer medlemmerne, hvor dette er økonomisk og fagligt hensigtsmæssigt. Interessevaretagelse koordineres med Dansk Selskab for Fysioterapi.

**3. Medlemskab:**

**3.1** Som medlem optages kun medlemmer af Danske Fysioterapeuter, der arbejder med børn eller har interesse for dette område.

**3.2** Medlemskaber følger kalenderåret.

**3.3** Ind- og udmeldelse kan ske via Dansk Selskab for Pædiatrisk Fysioterapis hjemmeside.

**3.4** Bestyrelsen kan ekskludere medlemmer, der overtræder Selskabets vedtægter. Eksklusionen kan indankes for generalforsamlingen og Dansk Selskab for Fysioterapi.

**4. Kontingent og regnskab**

**4.1** Kontingent fastsættes ved den årlige generalforsamling. Regnskabsåret følger kalenderåret.

**4.2** Kontingentet opkræves via Danske Fysioterapeuter.

**5. Generalforsamlingen**

**5.1** Generalforsamlingen er Dansk Selskab for Pædiatrisk Fysioterapis øverste myndighed. Den ordinære generalforsamling afholdes én gang om året i det første halve år af kalenderåret.

Bestyrelsen i Dansk Selskab for Pædiatrisk Fysioterapi kan beslutte, at generalforsamlingen skal afholdes digitalt, hvis ganske særlige forhold taler imod at afholde generalforsamlingen som et fysisk møde. Det påhviler bestyrelsen at sørge for, at den digitale generalforsamling kan afvikles på en måde, således at deltagerne har mulighed for at give deres mening til kende og stemme på generalforsamlingen.

**5.2** I tilknytning til generalforsamlingen kan afholdes temadag / -dage.

**5.3** Generalforsamlingen bekendtgøres i fagbladet ”Fysioterapeuten” og på Dansk Selskab for Pædiatrisk Fysioterapis hjemmeside senest 4 uger før dens afholdelse.

**5.4** Forslag til dagsordenen skal være formanden i hænde senest 3 uger før generalforsamlingen. Dagsordenen kan ses på Dansk Selskab for Pædiatrisk Fysioterapis hjemmeside ca. 1 uge før dens afholdelse.

**5.5** Generalforsamlingen er beslutningsdygtig uanset antallet af fremmødte medlemmer.

**5.6** Medlemmer af Dansk Selskab for Pædiatrisk Fysioterapi, der har betalt kontingent, er tale- og stemmeberettigede under generalforsamlingen. Kun ved personligt fremmøde er der stemmeret.

**5.7** Beslutninger afgøres ved simpelt stemmeflertal.

**5.8** Vedtægtsændringer kan kun ske på generalforsamlingen. Vedtægtsændringer kræver, at 2/3 af de fremmødte stemmer herfor. Vedtægtsændringer er først gyldige, når de efterfølgende er godkendt af Dansk Selskab for Fysioterapi.

**5.9** Skriftlig afstemning skal altid foretages ved valg til bestyrelsen. Ved øvrige afstemninger foretages skriftlig afstemning, såfremt mindst 5 medlemmer forlanger det.

Generalforsamlingens dagsorden:

1. Valg af mødeleder

2. Valg af referent

3. Bestyrelsens beretning

4. Fremlæggelse af det reviderede regnskab

5. Fastsættelse af kontingent

6. Indkomne forslag

7. Valg af / til bestyrelse

8. Nedsættelse af udvalg

9. Valg af revisor

10. Evt.

**6. Ekstraordinær generalforsamling**

**6.1** Kan afholdes, såfremt bestyrelsen finder det nødvendigt, eller hvis 1/3 af medlemmerne skriftligt fremsætter krav herom ved motiveret dagsorden.

**6.2** Procedure for indkaldelse er som den ordinære generalforsamling.

**7. Bestyrelsen**

**7.1** Består af 6 medlemmer samt 2 suppleanter. Medlemmerne vælges for en 2-årig periode ad gangen, således at der hvert år er 3 medlemmer på valg. Suppleanterne vælges som 1. og 2. suppleant for 1 år ad gangen. Så frem et medlem går på orlov eller afgår i utide, indtræder 1. suppleanten og derefter 2. suppleanten. Ved orlov indgår suppleanten i orlovsperioden. Ellers indgår suppleanten i det afgående medlems valgordning. Formandens stemme er afgørende i tilfælde af stemmelighed.

**7.2** Bestyrelsen konstituerer sig på førstkommende bestyrelsesmøde efter generalforsamlingen.

**7.3** Bestyrelsen har ansvar for at varetage Dansk Selskab for Pædiatrisk Fysioterapis almindelige anliggender.

Bestyrelsen har desuden ansvar for:

* I samarbejde med webredaktøren at bestyre hjemmesiden, såfremt der er en webredaktør. At bestyre betyder at opdatere, holde liv i, bruge som kommunikations forum.
* At der i bestyrelsen udpeges en ansvarshavende redaktør og udgives et medlemsblad enten i elektronisk- eller i papirform, såfremt der er en redaktion bestående af mindst 4 menige medlemmer.
* At referatet af generalforsamlingen kan ses på Dansk Selskab for Pædiatrisk Fysioterapis hjemmeside.

**8. Bestyrelsesmøder**

**8.1** Bestyrelsesmøder afholdes efter bestyrelsens skøn. Der skrives referat af alle bestyrelsesmøder, som er tilgængelig for bestyrelsen samt udvalgsmedlemmer.

**8.2** Udvalg kan nedsættes efter behov.

**9. Tegning og Hæftelse**

**9.1** For Selskabets forpligtigelser hæfter alene Selskabets formue. Der påhviler ikke Selskabets medlemmer nogen hæftelse for de Selskabets påhvilende forpligtigelser.

**10. Andre organisationer**

**10.1** Dansk Selskab for Pædiatrisk Fysioterapi kan ikke tilslutte sig nogen indenlandsk eller udenlandsk organisation uden godkendelse fra Danske Fysioterapeuter.

**11. Øvrige rettigheder og pligter**

Dansk Selskab for Pædiatrisk Fysioterapi er forpligtet til at overholde Dansk Selskab for Fysioterapis og Danske Fysioterapeuters love, kollegiale vedtægter og beslutninger truffet af foreningens kompetente organer og inden for foreningens formål. I øvrigt henvises til Danske Fysioterapeuters kollegiale vedtægter punkt 1.4:

”De enkelte medlemmer må ikke uden forud indhentet samtykke fra Danske Fysioterapeuters hovedbestyrelse forhandle med myndigheder, institutioner eller virksomheder om sager, der generelt kan have betydning for standen, dvs. sager af faglig interesse (fagets udøvelse og uddannelsen samt sager af økonomisk interesse (arbejds- og lønvilkår)”.

**12. Nedlæggelse:**

**12.1** Dansk Selskab for Pædiatrisk Fysioterapi kan nedlægges såfremt det vedtages på en generalforsamling, hvor 2/3 af de fremmødte stemmer for og en efterfølgende skriftlig urafstemning blandt de stemmeberettigede, hvor 3/4 stemmer for.

**12.2** I tilfælde af Dansk Selskab for Pædiatrisk Fysioterapis nedlæggelse tilgår den samlede formue Dansk Selskab for Fysioterapi med det formål at fremme pædiatrisk fysioterapi i Danmark.

**12.3** Selskabet kan nedlægges af Dansk Selskab for Fysioterapi, såfremt det ikke opfylder Dansk Selskab for Fysioterapis eller Danske Fysioterapeuters vedtægter.

Stiftet som fraktion i 1970

Ændret til faggruppe i 1991

Ændret til Fagforum i 2002

Ændret til Dansk Selskab for Pædiatrisk Fysioterapi 2014